Olympijské zlatoOlympijské zlato

**Joe Nieuwendyk** (\* 10. september 1966, Oshawa, Ontário, Kanada) je bývalý profesionálny kanadský hokejista, ktorý hrával kanadsko-americkú profesionálnu ligu NHL.

Klubový hokej
-------------

Joe Nieuwendyk nikdy nehrával najkvalitnejšie juniorské ligy v zámorí, ktorými sú WHL, OHL, QMJHL. Pred draftom do NHL hrával univerzitný hokej. Pôsobil v súťaži NCAA, kde hral za klub Cornell Big Red University. Za tento klub hrával tri sezóny. Sezóna 1986/87 bola v tejto súťaži pre Nieuwendyka poslednou. Do NHL bol ale draftovaný klubom Calgary Flames už v roku 1985.

Calgary Flames
Keď sa v Cornelli skončila sezóna 1986/87, tak sa Nieuwendyk pridal k národnému tímu Kanady, keď sa v jej drese predstavil v 5 prípravných stretnutiach. Potom sa už pripojil k mužstvu Calgary Flames, kde odohral 9 stretnutí. V nich sa uviedol veľmi dobre, keď si v nich pripísal 6 bodov za 5 gólov a 1 asistenciu. V play-off sa predstavil v ďalších 6 stretnutiach. Od sezóny 1987/88 sa už jeho kariéra naplno rozbehla v NHL. Vo svojej prvej kompletnej sezóne zaujal svojimi výsledkami, keď ako nováčik zaznamenal v 75 zápasoch 92 bodov za 51 gólov a 41 asistencií. V tejto sezóne bol vyhlásený za nováčika roka a získal Calder Memorial Trophy. V ďalšej sezóne opäť zaznamenal 51 gólov. Bodový rekord si ale nevylepšil, keďže zaznamenal o desať asistencií menej než v predošlej sezóne. V tejto sezóne zároveň získal s Calgary Flames Stanley cup. Pre Calgary to bol prvý Stanley cup v histórii klubu. V nasledujúcej sezóne si utvoril nový rekord v počte bodov získaných v základnej časti. Bolo ich 95 za 45 gólov a 50 asistencií. V drese Calgary Flames strávil ešte ďalších päť sezón, poslednou bol ročník 1994/95. Za Calgary odohral 577 zápasov v základnej časti a 66 v play-off.

Dallas Stars
Sezóna 1995/96 sa pre Nieuwendyka nezačala najlepšie. S Calgary stále nemal zmluvu. Arbitráž mu prisúdila zmluvu za 1,85 milióna dolárov za sezónu. To sa mu ale nepáčilo a žiadal jej dlhodobé predĺženie. Ponuku dostal na tri sezóny za 6 miliónov dolárov. Toto tiež odmietol a vedenie Calgary sa s ním dohodlo na výmene do klubu Dallas Stars. Z Dallasu prišli do Calgary na výmenu dvaja hráči, Corey Millen a Jarome Iginla, neskoršia ikona Calgary Flames. V tom čase však Iginla hrával ešte len juniorskú ligu WHL za klub Kamloops Blazers.
  
V Dallase podpísal zmluvu na 5 rokov za 11,3 milióna dolárov. Generálny manažér Dallasu Bob Gainey dúfal, že nová akvizícia pomôže spopularizovať hokej v Dallase, kam sa klub presťahoval z Minnesoty. Vo svojej premiérovej sezóne zaznamenal v 52 zápasoch 32 bodov za 14 gólov a 18 asistencií. Výrazný nárast v bodovaní zaznamenal v sezóne 1996/97, keď si pripísal v 66 zápasoch 51 bodov za 30 gólov a 21 asistencií; a to úvodný mesiac sezóny musel vynechať pre zlomeninu rebier.
  
V ročníku 1997/98 dosiahol v Dallase svoje maximum. V 73 stretnutiach zaznamenal 69 bodov za 39 gólov a 30 asistencií. V prvom kole play-off proti klubu San Jose Sharks ho zranil protihráč Bryan Marchment. Roztrhnutý predný skrížený väz kolena znamenal pre Nieuwendyka koniec sezóny. Zranenie si vyžiadalo dve operácie a polročnú rekonvalescenciu, preto nestihol úvodnú časť sezóny 1998/99. Sezóna bola ale pre Nieuwendyka úspešná. Na jej konci oslavoval s Dallasom Stars víťazstvo v Stanley Cupe. Za klub odohral ďalšie takmer tri sezóny, aj svoj tisíci zápas v kariére. V poslednej sezóne odohral 67 zápasov, po ktorých bol vymenený do tímu New Jersey Devils, kde dohral ročník 2001/02. Za Dallas odohral v základnej časti 442 stretnutí a ďalších 61 v play-off.   

Joe Nieuwendyk v drese Dallas Stars
New Jersey Devils, Toronto Maple Leafs, Florida Panthers
Do klubu New Jersey Devils bol vymenený spoločne s Nieuwendykom aj Jamie Langenbrunner. Do Dallasu sa namiesto nich sťahovali Jason Arnott a Randy McKay. V sezóne 2002/03 odohral za New Jersey Devils 80 zápasov v základnej časti a 17 v play-off. Na jej konci oslavoval víťazstvo v Stanley cupe. Bol to Nieuwendykov tretí Stanley cup v kariére. V drese Devils nastúpil Nieuwendyk na 94 stretnutí v základnej časti a na ďalších 22 v play-off.

Pred sezónou 2003/04 podpísal jednoročnú zmluvu s kanadským klubom Toronto Maple Leafs, kde odohral jednu sezónu. Za Toronto nastúpil na 64 zápasov v základnej časti a na ďalších 9 v play-off. Pred ročníkom 2004/05 podpísal s Torontom ďalšiu jednoročnú zmluvu. Sezóna sa však pre „lockout" neodohrala.

Po ročnej pauze spôsobenej výlukou podpísal zmluvu na 2 sezóny s klubom Florida Panthers. Spoločne s Nieuwendykom prišiel do Floridy aj ďalší veterán Gary Roberts. Obaja sa poznali z pôsobenia v Calgary a Toronte a obaja tu chceli ukončiť svoju profesionálnu kariéru. V prvej sezóne odohral Nieuwendyk za Floridu 65 zápasov v ktorých zaznamenal 56 bodov za 26 gólov a 30 asistencií. Do play-off sa klub ale neprebojoval. V sezóne 2006/07, ktorá bola poslednou v jeho profesionálnej kariére, odohral pre chronické bolesti chrbta len 15 stretnutí. Zaznamenal v nich posledných 5 gólov a 3 asistencie vo svojej kariére. Ešte počas prebiehajúcej sezóny ohlásil Nieuwendyk koniec kariéry. V drese Floridy Panthers odohral 80 stretnutí.

Joe Nieuwendyk odohral v NHL v základnej časti 1 257 stretnutí a ďalších 158 v play-off.

### Osobné úspechy

Individuálne úspechy
--------------------

* 1984/85 - NCAA (ECAC) - nováčik roku
* 1985/86 - NCAA (EAST) - Prvý All-American Team
* 1985/86 - NCAA (ECAC) - Prvý All-Star Team NCAA (ECAC)
* 1986/87 - NCAA (East) - Prvý All-American Team
* 1986/87 - NCAA (ECAC) - Prvý All-Star Team NCAA (ECAC)
* 1986/87 - NCAA (ECAC) - Hráč roku
* 1987/88 - NHL - All-Rookie Team NHL
* 1987/88 - NHL - Calder Trophy - nováčik roku
* 1987/88 - NHL - hral v All-Star Game
* 1988/89 - NHL - najviac víťazných gólov - 11 gólov
* 1988/89 - NHL - hral v All-Star Game
* 1989/90 - NHL - hral v All-Star Game
* 1993/94 - NHL - hral v All-Star Game
* 1994/95 - NHL - King Clancy Memorial Trophy - cena udeľovaná hráčovi v ktorom sa spájajú hráčske a ľudské kvality
* 1998/99 - NHL - najviac gólov v play-off - 11 gólov
* 1998/99 - NHL - Conn Smythe Trophy - ocenenie udeľované pre najužitočnejššieho hráča v play-off
* 1998/99 - NHL - Hráč s najlepšiou percentuálnou úspešnosťou
* 2010/11 - NHL - Hokejová sieň slávy - uvedený do siene slávy NHL

Tímové úspechy
--------------

* 1985/86 - NCAA (ECAC) - víťaz ligy NCAA (ECAC) s tímom Cornell Big Red University
* 1985/86 - Majstrovstvá sveta juniorov - Strieborná medaila s reprezentáciou Kanady
* 1988/89 - NHL - Stanley Cup - víťaz NHL s tímom Calgary Flames
* 1998/99 - NHL - Stanley Cup - víťaz NHL s tímom Dallas Stars
* 2001/02 - Zimné olympijské hry 2002 - zlatá olympijská medaila s tímom Kanady
* 2002/03 - NHL - Stanley Cup - víťaz NHL s tímom New Jersey Devils

Rekordy
-------

* 1988/89 - NHL - Calgary Flames - 4 góly v jednej tretine proti klubu Winnipeg Jets

Klubové rekordy
---------------

* 1987/88 - NHL - Calgary Flames - najlepší nováčik v počte bodov - 92 bodov za 51 gólov a 41 asistencií
* 1988/89 - NHL - Calgary Flames - 5 gólov v jednom zápase proti klubu Winnipeg Jets

Štatistiky – Základná časť
--------------------------

| Sezóna | Súťaž | Klub | Stretnutia | Góly | Asistencie | Body |
| --- | --- | --- | --- | --- | --- | --- |
| 1983/84 | Kanada  MJBHL | Pickering Panthers | 38 | 30 | 28 | 58 |
| 1984/85 | Kanada  NCAA | Cornell University | 29 | 21 | 24 | 45 |
| 1985/86 | Kanada  NCAA | Cornell Univrsity | 20 | 26 | 28 | 54 |
| 1986/87 | Kanada  NCAA | Cornell University | 23 | 26 | 26 | 52 |
| 1986/87 | Kanada  NHL | Calgary Flames | 9 | 5 | 1 | 6 |
| 1987/88 | Kanada  NHL | Calgary Flames | 75 | 51 | 41 | 92 |
| 1988/89 | Kanada  NHL | Calgary Flames | 77 | 51 | 31 | 82 |
| 1989/90 | Kanada  NHL | Calgary Flames | 79 | 45 | 50 | 95 |
| 1990/91 | Kanada  NHL | Calgary Flames | 79 | 45 | 40 | 85 |
| 1991/92 | Kanada  NHL | Calgary Flames | 69 | 22 | 34 | 56 |
| 1992/93 | Kanada  NHL | Calgary Flames | 79 | 38 | 37 | 75 |
| 1993/94 | Kanada  NHL | Calgary Flames | 64 | 36 | 39 | 75 |
| 1994/95 | Kanada  NHL | Calgary Flames | 46 | 21 | 29 | 50 |
| 1995/96 | USA  NHL | Dallas Stars | 52 | 14 | 18 | 32 |
| 1996/97 | USA  NHL | Dallas Stars | 66 | 30 | 21 | 51 |
| 1997/98 | USA  NHL | Dallas Stars | 73 | 39 | 30 | 69 |
| 1998/99 | USA  NHL | Dallas Stars | 67 | 28 | 27 | 55 |
| 1999/00 | USA  NHL | Dallas Stars | 48 | 15 | 19 | 34 |
| 2000/01 | USA  NHL | Dallas Stars | 69 | 29 | 23 | 52 |
| 2001/02 | USA  NHL | Dallas Stars | 67 | 23 | 24 | 47 |
| 2001/02 | USA  NHL | New Jersey Devils | 14 | 2 | 9 | 11 |
| 2002/03 | USA  NHL | New Jersey Devils | 80 | 17 | 28 | 45 |
| 2003/04 | USA  NHL | Toronto Maple Leafs | 64 | 22 | 28 | 50 |
| 2004/05 | USA  NHL | nehral (výluka NHL) |
| 2005/06 | USA  NHL | Florida Panthers | 65 | 26 | 30 | 56 |
| 2006/07 | USA  NHL | Florida Panthers | 15 | 5 | 3 | 8 |
|

Štatistiky – Play-off
---------------------

| Sezóna | Súťaž | Klub | Stretnutia | Góly | Body | Asistencie |
| --- | --- | --- | --- | --- | --- | --- |
| 1986/87 | Kanada  NHL | Calgary Flames | 6 | 2 | 2 | 4 |
| 1987/88 | Kanada  NHL | Calgary Flames | 8 | 3 | 4 | 7 |
| 1988/89 | Kanada  NHL | Calgary Flames | 22 | 10 | 4 | 1 |
| 1989/90 | Kanada  NHL | Calgary Flames | 6 | 4 | 6 | 10 |
| 1990/91 | Kanada  NHL | Calgary Flames | 7 | 4 | 1 | 5 |
| 1992/93 | Kanada  NHL | Calgary Flames | 6 | 3 | 6 | 9 |
| 1993/94 | Kanada  NHL | Calgary Flames | 6 | 2 | 2 | 4 |
| 1994/95 | Kanada  NHL | Calgary Flames | 5 | 4 | 3 | 7 |
| 1996/97 | USA  NHL | Dallas Stars | 7 | 2 | 2 | 4 |
| 1997/98 | USA  NHL | Dallas Stars | 1 | 1 | 0 | 1 |
| 1998/99 | USA  NHL | Dallas Stars | 23 | 11 | 10 | 21 |
| 1999/00 | USA  NHL | Dallas Stars | 23 | 7 | 3 | 10 |
| 2000/01 | USA  NHL | Dallas Stars | 7 | 4 | 0 | 4 |
| 2001/02 | USA  NHL | New Jersey Devils | 5 | 0 | 1 | 1 |
| 2002/03 | USA  NHL | New Jersey Devils | 17 | 3 | 6 | 9 |
| 2003/04 | USA  NHL | Toronto Maple Leafs | 9 | 6 | 0 | 6 |

Reprezentačná kariéra
---------------------

| Sezóna | Tím | Turnaj | Stretnutia | Góly | Asistencie | Body |
| --- | --- | --- | --- | --- | --- | --- |
| 1985/86 | Kanana U20 | Majstrovstvá sveta juniorov | 7 | 5 | 7 | 12 |
| 1986/87 | Kanada | Prípravné stretnutia | 5 | 2 | 0 | 2 |
| 1989/90 | Kanada | Majstrovstvá sveta | 1 | 0 | 0 | 0 |
| 1997/98 | Kanada | Olympijské hry | 6 | 2 | 3 | 5 |
| 2001/02 | Kanada | Olympijské hry | 6 | 1 | 1 | 2 |

Referencie
----------

* [nefunkčný odkaz] Toronto Star. 2012

Zdroj
-----

* Joe Nieuwendyk na eliteprospects
* Joe Nieuwendyk na eurohockey.com
* Anglická verzia článku - len styčné body